Даниел Беконо
Даниел Н'Дене Беконо (на английски и ) е бивш камерунски футболист, вратар. Висок е 184 см и тежи 78 кг.

Клубна кариера 
Като юноша се състезава в отборите на Т.К.С (Камерун), Канон де Яунде (Яунде, Камерун), ДПММ (Бруней). Дебютира в мъжкия футбол в тима на Канон де Яунде през 1999 г. След това пази и за Фову. През 2003 г. със съотборника си Марсел Еламе преминават в тима на Берое. Помага на тима да спечели промоция в А група още същия сезон. След завръщането на отбора в елита се конкурира за титулярното място със Стоян Ставрев.

На 2 август 2006 г. футболистите на Берое избират чрез анонимно гласуване Даниел Беконо за свой капитан. По този начин Беконо става първият чернокож футболист в историята на българския футбол, капитан на отбора, в който играе. През април 2008 г. получава българско гражданство.

През лятото на 2008 г. след финансови проблеми в старозагорския Берое, Беконо напуска отбора и преминава в ЦСКА (София) със свободен трансфер. В състава на „армейците“ печели Суперкупата на България. Титуляр е през първия полусезон на 2008/09, но след завръщането на Ивайло Петров в тима, не изиграва нито един мач.

През 2012 г. изкарва проби в Локомотив (Пловдив) и Светкавица (Търговище), но не успява да се завърне в професионалния футбол.

Национален отбор 
Има 37 мача за различните национални гарнитури на Камерун и 1 за първия отбор. Най-доброто му постижение е олимпийски шампион с Камерун от олимпиадата в Сидни през 2000 г.

Статистика по сезони 
 Берое – 2003/04 - „Б“ група
 Берое – 2004/05 - „A“ група, 6 мача/19 допуснати гола/2 сухи мача
 Берое – 2005/06 - „A“ група, 12/23/2
 Берое – 2006/07 - „A“ група, 13/13/5
 Берое – 2007/08 - „A“ група, 15/15/3
 ЦСКА – 2008/09 - „A“ група 15/12/7

Източници 

Камерунски футболисти
Футболисти на Берое
Футболисти на ПФК ЦСКА (София)
Камерунски олимпийски шампиони
Родени в Яунде
Спортисти на летните олимпийски игри 2000